**Πρόσκληση προς τις Μικρομεσαίες επιχειρήσεις (ΜΜΕ) για εκδήλωση ενδιαφέροντος συμμετοχής σε Εργαστήρια Δημιουργικότητας και Καινοτομίας (CreaInnovation Labs)**

1. **ΕΙΣΑΓΩΓΙΚΑ**

Το Εθνικό Κέντρο Έρευνας και Τεχνολογικής Ανάπτυξης (ΕΚΕΤΑ), στο πλαίσιο του ερευνητικού έργου«Δημιουργία βιώσιμης καινοτομίας στις Μικρομεσαίες Επιχειρήσεις (ΜΜΕ) με τη χρήση δημιουργικών μεθόδων και διαδικασιών» (“Create sustainable Innovation in SMEs using creative methods and processes”) και ακρωνύμιο “**CreaInnovation**”, πρόκειται να προβεί στην επιλογή επιχειρήσεων για τη συμμετοχή στα «Εργαστήρια Δημιουργικότητας και Καινοτομίας».

Το έργο υλοποιείται στο πλαίσιο του Προγράμματος Εδαφικής Συνεργασίας INTERREG MED και χρηματοδοτείται από την Ευρωπαϊκή Ένωση [Ευρωπαϊκό Ταμείο Περιφερειακής Ανάπτυξης (ΕΤΠΑ)] και από εθνικούς πόρους και έχει ως στόχο την αύξηση της βιώσιμης καινοτομίας στις Μικρομεσαίες Επιχειρήσεις με τη χρήση δημιουργικών μεθόδων και διαδικασιών.

Στο πλαίσιο του έργου θα σχεδιαστούν, θα τεθούν σε λειτουργία και θα δοκιμαστούν σε πραγματικές συνθήκες «Εργαστήρια Δημιουργικότητας και Καινοτομίας» (CreaInnovation Labs). Στα ως άνω εργαστήρια στελέχη των ΜΜΕ, με τη χρήση ευέλικτων και καινοτόμων εργαλείων που θα ενισχύσουν τη δημιουργικότητα τους, θα παράγουν βιώσιμες ιδέες καινοτομίας με στόχο την ενίσχυση της ανταγωνιστικότητας των επιχειρήσεων.

**2. Ο ΣΚΟΠΟΣ ΤΗΣ ΠΡΟΣΚΛΗΣΗΣ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

Σκοπός αυτής της πρόσκλησης είναι η επιλογή επιχειρήσεων που θα συμμετάσχουν στις πιλοτικές δραστηριότητες του έργου ‘’CreaInnovation’’ και συγκεκριμένα στα «Εργαστήρια Δημιουργικότητας και Καινοτομίας».

Οι πιλοτικές δραστηριότητες θα διεξαχθούν σε τουλάχιστον τριάντα έξη (36) Εθνικά Εργαστήρια και σε τρία (3) Διακρατικά Εργαστήρια. Σε κάθε Εθνικό Εργαστήριο θα συμμετάσχει μία (1) ΜΜΕ, ενώ στα Διακρατικά Εργαστήρια θα συμμετάσχουν τρεις (3) ΜΜΕ από τρεις διαφορετικές χώρες με στόχο την ανάπτυξη από κοινού νέων ιδεών για συνεργατική καινοτομία (co-business innovation).

Η πρόσκληση καθορίζει τα κριτήρια επιλεξιμότητας και επιλογής των επιχειρήσεων, την περιγραφή των υπηρεσιών που θα προσφέρονται στις επιχειρήσεις από τους εταίρους του έργου καθώς και τις ευθύνες τις οποίες πρέπει να λαμβάνουν υπόψη οι επιχειρήσεις κατά την υποβολή της αίτησης συμμετοχής στις πιλοτικές δραστηριότητες. Επίσης καθορίζει τους κανόνες συμμετοχής και το βέλτιστο σενάριο για τη μεγιστοποίηση των αποτελεσμάτων των «Εργαστηρίων Δημιουργικότητας και Καινοτομίας».

**3. ΚΡΙΤΗΡΙΑ ΕΠΙΛΕΞΙΜΟΤΗΤΑΣ**

Σύμφωνα με το πρόγραμμα INTERREG MED που συγχρηματοδοτεί το έργο CreaInnovation, η παρούσα πρόσκληση για συμμετοχή είναι ανοικτή για τις Πολύ Μικρές, Μικρές και Μεσαίες Επιχειρήσεις οι οποίες ορίζονται ως εξής:

• Πολύ Μικρές επιχειρήσεις: με λιγότερους από 10 απασχολούμενους και λιγότερο από 2 εκατομμύρια ετήσιο κύκλο εργασιών είτε έως 2 εκατ. ευρώ σύνολο του ισολογισμού.

• Μικρές επιχειρήσεις: με 10-49 απασχολούμενους και λιγότερο από 10 εκατομμύρια ετήσιο κύκλο εργασιών είτε κύκλος εργασιών έως 10 εκατ. ευρώ είτε σύνολο του ισολογισμού έως 10 εκατ. ευρώ.

• Μεσαίες επιχειρήσεις: με 50-249 απασχολούμενους και λιγότερο από 50 εκατομμύρια ετήσιο κύκλο εργασιών είτε σύνολο ισολογισμού έως 43 εκατ. ευρώ.

Προκειμένου να είναι επιλέξιμη, η επιχείρηση πρέπει να δραστηριοποιείται στο πλαίσιο του «πράσινου» επιχειρείν ή τουλάχιστον οι πρακτικές ή / και οι καθημερινές της δραστηριότητες, το πρόβλημα που θέλουν να λύσουν ή το καινοτόμο έργο στο οποίο θα επιθυμούσαν να εργαστούν κατά τη διάρκεια του Εργαστηρίου Δημιουργικότητας και Καινοτομίας, πρέπει να θεωρηθούν ως καινοτομία με γνώμονα το πράσινο επιχειρείν.

**4. ΕΘΝΙΚΑ ΚΑΙ ΔΙΑΚΡΑΤΙΚΑ ΕΡΓΑΣΤΗΡΙΑ ΔΗΜΙΟΥΡΓΙΚΟΤΗΤΑΣ ΚΑΙ ΚΑΙΝΟΤΟΜΙΑΣ – ΣΤΟΧΟΙ ΚΑΙ ΑΝΑΜΕΝΟΜΕΝΑ ΑΠΟΤΕΛΕΣΜΑΤΑ**

Το έργο CreaInnovation είναι ένα πιλοτικό δοκιμαστικό σχέδιο μεγάλης κλίμακας το οποίο, μέσω της υλοποίησης των «Εργαστηρίων Δημιουργικότητας και Καινοτομίας», στοχεύει:

* Στη βελτίωση της ικανότητας παραγωγής και διαχείρισης της καινοτομίας στο πλαίσιο της επιχείρησης
* Στην κτήση δεξιοτήτων καινοτομίας του ανθρώπινου δυναμικού και ενίσχυση της καινοτομικής του δράσης εντός των επιχειρήσεων
* Στη δημιουργία συνθηκών προώθησης των συνεργασιών, της αξιοποίησης της συλλογικής ευφυίας και της δημιουργικής σκέψης

Τα αποτελέσματα που αναμένονται από τη διεξαγωγή των Εργαστήριων συνοψίζονται παρακάτω:

• Δημιουργία, σε κάθε εργαστήριο, μίας ή περισσοτέρων καινοτόμων και βιώσιμων επιχειρηματικών ιδεών που να μπορούν να εκμεταλλευτούν οι ΜΜΕ

• Οι ΜΜΕ, οι φοιτητές και οι μάνατζερ θα δοκιμάσουν και θα εκτιμήσουν τη δύναμη της δημιουργικής προσέγγισης, ως μια καλά δομημένη διαδικασία για τη δημιουργία νέων επιχειρηματικών ιδεών

• Οι συμμετέχοντες θα επικεντρωθούν στην Αειφόρο Καινοτομία (οικονομική, περιβαλλοντική και κοινωνική) και θα γνωρίσουν το Εργαλείο αξιολόγησης της αειφορίας - CISET (CreaInnovation Sustainability Evaluation Tool) που έχει αναπτυχθεί στο πλαίσιο του έργου CreaInnovation. Το ως άνω εργαλείο θα χρησιμοποιηθεί για την αξιολόγηση της βιωσιμότητας των ιδεών που έχουν δημιουργηθεί κατά τη διάρκεια των Εργαστηρίων

 • Ανάπτυξη ενός δικτύου ΜΜΕ, μάνατζερς, φοιτητών και άλλων ενδιαφερόμενων μερών για την περαιτέρω συνεργασία μεταξύ τους

• Τεκμηρίωση της διαδικασίας / μεθοδολογίας δημιουργικότητας που έχει ακολουθηθεί όπως και των αποτελεσμάτων που έχουν εξαχθεί για να χρησιμοποιηθούν ως διδακτικό υλικό. Τα αποτελέσματα των Εργαστηρίων θα χρησιμοποιηθούν και στο πλαίσιο της στρατηγικής επικοινωνίας και ευρείας διάδοσης του έργου CreaInnovation.

• Σύμφωνα με το Τεχνικό Δελτίο, στο πλαίσιο του έργου πρέπει να παραχθούν περισσότερες από 18 καινοτόμες επιχειρηματικές ιδέες στα εθνικά Εργαστήρια και περισσότερες από 9 καινοτόμες ιδέες στα τρία διακρατικά Εργαστήρια.

**4.a.** **ΕΘΝΙΚΑ ΕΡΓΑΣΤΗΡΙΑ ΔΗΜΙΟΥΡΓΙΚΟΤΗΤΑΣ ΚΑΙ ΚΑΙΝΟΤΟΜΙΑΣ**

Στη Θεσσαλονίκη θα διοργανωθούν τουλάχιστον τέσσερα (4) Εθνικά Εργαστήρια Δημιουργικότητας και Καινοτομίας με κάθε εργαστήριο να συμπεριλαμβάνει μόνο μία επιχείρηση. Ωστόσο, σε περίπτωση αυξημένης συμμετοχής:

- μπορούν να διοργανωθούν περισσότερα από 4 Εργαστήρια

- περισσότερες από μία επιχείρηση μπορούν να συμμετάσχουν στο ίδιο Εργαστήριο Στη δεύτερη περίπτωση, επιβάλλεται οι εν λόγω επιχειρήσεις να έχουν κάτι κοινό όπως, τον τομέα στον οποίο δραστηριοποιούνται, το πρόβλημα που επιθυμούν να επιλύσουν, τη γνώση που θα ήθελαν να αποκτήσουν, τα κίνητρα συμμετοχής τους στα εργαστήρια, κλπ.

Τουλάχιστον μία νέα επιχειρηματική ιδέα θα πρέπει να δημιουργηθεί κατά τη διάρκεια κάθε Εργαστηρίου Δημιουργικότητας και Καινοτομίας. Η βιωσιμότητα της νέας ιδέας, από οικονομική, κοινωνική και περιβαλλοντική άποψη, θα αξιολογηθεί με βάση το εργαλείο CISET.

Προκειμένου να διασφαλιστεί η αποτελεσματικότητα της διαδικασίας και των Εργαστηρίων, το βέλτιστο σενάριο θα ήταν να οργανωθεί ένα ειδικό και προσαρμοσμένο σε κάθε μικρομεσαία επιχείρηση εργαστήριο, στην ιδανική περίπτωση με 8 - 12 υπαλλήλους από διαφορετικά τμήματα. Για τις πολύ μικρές επιχειρήσεις, τουλάχιστον με 5 υπαλλήλους.

Στο εργαστήριο θα συμμετάσχουν:

* Οι υπάλληλοι της επιχείρησης. Μικρές επιχειρήσεις που δεν μπορούν να εξασφαλίσουν τη συμμετοχή τουλάχιστον 5 υπαλλήλων, θα έχουν τη δυνατότητα να επιλέξουν και να προσκαλέσουν εξωτερικούς συνεργάτες για να καλύψουν τις ελάχιστες απαιτήσεις.
* Ένας ειδικός στη δημιουργικότητα (Creativity - Innovation Expert) / Συντονιστής (έχει ήδη επιλεγεί από τον εταίρο του έργου)
* 2-3 φοιτητές
* Ένας ειδικός στην καινοτομία - προαιρετικά
* Ένας ειδικός στο management
* Ένας ειδικός στην αειφορία (Sustainability expert), προαιρετικά

Η διάρκεια του Εργαστηρίου μπορεί να είναι από μισή μέρα έως 2 ημέρες.

**4.β.** **ΔΙΑΚΡΑΤΙΚΑ ΕΡΓΑΣΤΗΡΙΑ ΔΗΜΙΟΥΡΓΙΚΟΤΗΤΑΣ ΚΑΙ ΚΑΙΝΟΤΟΜΙΑΣ**

Το έργο CreaInnovation προβλέπει την διοργάνωση τριών (3) διακρατικών Εργαστηρίων μεταξύ επιχειρήσεων από τουλάχιστον τρεις (3) διαφορετικές χώρες -εταίρους του έργου. Τα διακρατικά Εργαστήρια θα διοργανώνονται μέσω διαδικτυακής πλατφόρμας. Όλος ο απαραίτητος εξοπλισμός θα παρέχεται από τους εταίρους του έργου.

Εκτός από τους γενικούς στόχους που έχουν περιγραφεί ήδη, ο ειδικός στόχος των διακρατικών Εργαστηρίων είναι η δημιουργία νέων καινοτόμων και βιώσιμων ιδεών συνεργασίας μεταξύ των επιχειρήσεων που θα συμμετέχουν σε κάθε εργαστήριο (co-business innovation).

**5. ΕΥΘΥΝΕΣ ΚΑΙ ΔΕΣΜΕΥΣΗ ΤΩΝ ΕΠΙΧΕΙΡΗΣΕΩΝ**

Οι επιχειρήσεις που επιθυμούν να συμμετάσχουν στις δραστηριότητες του έργου CreaInnovation δεσμεύονται να συνεργαστούν ενεργά για την εκτέλεση των δραστηριοτήτων, σε στενή συνεργασία με τον εταίρο του έργου. Συγκεκριμένα, δεσμεύονται να συμμετάσχουν στα εργαστήρια δημιουργικότητας σύμφωνα με τις οδηγίες του εμπειρογνώμονα ή / και του εταίρου, με:

• Συμβολή στην προετοιμασία του εργαστηρίου.

• Ενεργό συμμετοχή στο εργαστήριο με στόχο την παραγωγή νέων επιχειρηματικών ιδεών σύμφωνα με τις οδηγίες του εμπειρογνώμονα. Ο εμπειρογνώμονας δημιουργικότητας και οι συμμετέχουσες επιχειρήσεις θα πρέπει να καταβάλουν κάθε δυνατή προσπάθεια για τη δημιουργία βιώσιμων επιχειρηματικών ιδεών από οικονομική, περιβαλλοντική ή κοινωνική άποψη.

• Συμβολή στην εκπόνηση του σχεδίου δράσης για την ομαλή και αποτελεσματική εφαρμογή της νέας επιχειρηματικής ιδέας.

Οι εμπιστευτικές πληροφορίες και τα νόμιμα συμφέροντα των συμμετεχουσών επιχειρήσεων θα προστατεύονται κατά τη διάρκεια της συμμετοχής τους στο έργο.

Οι επιχειρήσεις δύνανται να συμμετέχουν μόνο στο εθνικό, στο διακρατικό ή και στα δύο εργαστήρια.

Οι συμμετέχοντες στα εργαστήρια CreaInnovation θα κληθούν να συμφωνήσουν για να χρησιμοποιηθούν εικόνες και ιστορίες από τα εργαστήρια δημιουργικότητας για δημοσιεύσεις (με προστασία του απορρήτου όσων πληροφοριών θεωρούνται ευαίσθητες από την επιχείρηση), εκδηλώσεις που διοργανώνονται στο πλαίσιο του έργου ή για σκοπούς διάδοσης των δράσεων και αποτελεσμάτων του έργου.

**6. ΟΡΟΙ ΚΑΙ ΠΡΟΥΠΟΘΕΣΕΙΣ ΣΥΜΜΕΤΟΧΗΣ**

Για να συμμετάσχουν στο έργο, οι επιχειρήσεις πρέπει να υποβάλουν αίτηση συμμετοχής συμπληρώνοντας το συνημμένο πρότυπο μέχρι **15 Μαΐου 2019**. Οι υποψηφιότητες των επιχειρήσεων πρέπει να αποστέλλονται με ηλεκτρονικό ταχυδρομείο στον τοπικό εταίρο του έργου CreaInnovation.

**7. ΚΡΙΤΗΡΙΑ ΕΠΙΛΟΓΗΣ**

1. Η επιλογή των συμμετεχόντων επιχειρήσεων θα γίνει με βάση τη χρονολογική σειρά υποβολής των αιτήσεων. Ωστόσο, θα δοθεί προτεραιότητα σε επιχειρήσεις από την επαρχία (rural SMEs), καθώς επίσης και σε επιχειρήσεις που δύνανται να εξασφαλίσουν τη συμμετοχή τουλάχιστον πέντε (5) εργαζομένων στα εργαστήρια. Σε περίπτωση που ο αριθμός των αιτήσεων συμμετοχής στα εργαστήρια υπερβαίνει το μέγιστο που έχει προγραμματιστεί στο πλαίσιο του έργου, θα δημιουργηθεί μια λίστα αναμονής με βάση τη χρονολογική σειρά υποβολής των αιτήσεων.

2. Αιτήσεις συμμετοχής των επιχειρήσεων δύνανται να μη γίνονται δέκτες στις ακόλουθες περιπτώσεις:

* Η επιχείρηση δεν ανήκει στις πολύ μικρές, μικρές ή μεσαίες επιχειρήσεις όπως αυτές ορίζονται στο κεφάλαιο 3 της παρούσας πρόσκλησης
* Οι πληροφορίες που παρέχονται από την επιχείρηση αποδεικνύονται ψευδείς ή / και ελλιπείς
* Τα κίνητρα συμμετοχής δεν συνάδουν με τους στόχους του έργου
* Η επιχείρηση δεν δραστηριοποιείται στο πλαίσιο του «πράσινου» επιχειρείν, ούτε οι πρακτικές ή / και οι καθημερινές της δραστηριότητες, το πρόβλημα που θέλει να λύσει ή το καινοτόμο έργο στο οποίο θα επιθυμούσε να εργαστεί κατά τη διάρκεια του Εργαστηρίου Δημιουργικότητας δε δύνανται να θεωρηθούν ως καινοτομία με γνώμονα το πράσινο επιχειρείν.

Πληροφορίες:

Περισσότερες πληροφορίες τηλεφωνικά στο 2310 498202 ή στο email:mio@certh.gr (κα Μαρία Αποστολίδου, τοπικός εταίρος του έργου CreaInnovation)